# Samferdsel

God vei, jernbane og digital infrastruktur er en forutsetning for at folk kan bosette seg der de selv ønsker. Det er viktig at vi skal ha gode jobbmuligheter og at næringslivet kan ha gode utviklingsmuligheter i alle landsdeler. Innlandet er snart Norges største fylke i geografisk utstrekning, med en spredt bosetning. All virksomhet i fylket er på forskjellige måter avhengig av gode samferdselsløsninger. Innlandet er et viktig gjennomfartsfylke mellom Nord-Vestlandet, Midt-Norge og Østlandet med videre veg, bane og ferger mot Europa. Derfor er veg og jernbane i Innlandet avgjørende for store deler av Norge. Høyre skal være garantist for at det bygges god veg og jernbane, og god digital infrastruktur i hele Norge.

Veg og jernbane er viktig for menneskers muligheter og livskvalitet. Utbygging av infrastruktur er samtidig kostbart. Det kan utgjøre store naturinngrep, beslaglegge dyrket mark og påvirke lokalt bomiljø negativt. Ved store utbyggingsprosjekter må det alltid være en tydelig politisk forutsetning for å skape bo- og næringsmuligheter i alle landsdeler. Videre må vi hensynta naturvern, miljøvern, jordvern, vern av bomiljø og økonomi som hver for seg er selvstendige grunnleggende samfunnsinteresser.

Når bygging av infrastruktur er i konflikt med andre vesentlige samfunnsinteresser, er det viktig med tydelig gjensidig respekt for alle interessene som skal ivaretas. Høyre er opptatt av å ha gode prosesser med klare politiske rammer og målsettinger og med tett samarbeid mellom aktører for å finne best mulig felles løsninger. Som samfunn må vi akseptere at den beste løsningen er et kompromiss som ikke er perfekt fra noe enkeltperspektiv.

Det er iverksatt viktige nasjonale veg- og jernbaneprosjekter i Innlandet. Når kostnadsnivået øker, er det viktig å unngå unødvendige endringer og uklarheter som gir forsinkelser og dobbeltarbeid. Innlandet Høyre er opptatt av at iverksatte og planlagte prosjekter gjennomføres som forutsatt.

Innlandet Høyre mener at:

* E6 og ny Mjøsbru må bygges og ferdigstilles som planlagt. Vegen er avgjørende for å binde mjøsbyene sammen, knytte Innlandet til Oslo og kontinentet, og binde Nord-Vestlandet og Østlandet sammen.
* Den resterende delen av E16 mellom Kongsvinger og Kløfta/E6 må fullføres.
* Rv 4 fra Mjøsbrua til Gjøvik og Rv25 mellom Løten og Hamar må utbygges og ferdigstilles så raskt som mulig.
* Rv3 gjennom Østerdalen og Rv25 Hamar-Elverum av avgjørende for å binde Østerdalen til Mjøsregionen og Oslo-området, og er den viktigste gjennomfartsåren mellom Østlandet og Midt-Norge. Veien har svært omfattende godstransport og tungtrafikk. Rv3 må utbedres og dimensjoneres for å kunne håndtere denne trafikkbelastningen.
* Rv4 er avgjørende for å binde mjøsbyene sammen og knytte Innlandet til Oslo og kontinentet. Det må lages en helhetlig fremdriftsplan for ferdigstilling av RV4 fra Gjøvik til Oslo.
* E16 er den eneste vintersikre øst-vest-forbindelsen i Norge og er livsnerven gjennom Valdres. De strekningsvise utbedringene av E16 må fullføres, og veien må legges om forbi Fagernes sentrum.
* Utbedre fylkesveger som er viktige for næringsliv og eksport.
* Det må bygges ringveg på Rv 25 forbi Elverum for å gi kapasitet til fremtidig gjennomgangstrafikk.
* Utbygging av intercity-triangelet er avgjørende for utvikling av hele Østlandet som en helhetlig bo- og næringsregion. Dobbeltspor må ferdigstilles til Hamar i inneværende NTP-periode som planlagt.
* Dobbeltspor på deler av strekningen Hamar-Lillehammer som forutsatt i Solberg-regjeringens forslag til NTP, må planlegges nå for å kunne bygges ut i neste NTP-periode.
* Kongsvingerbanen må oppgraderes og utvikles videre for å gi økt kapasitet til gods- og persontrafikk.
* Dovrebanen er viktig for Gudbrandsdalen og for miljøvennlig persontransport og godstransport mellom Østlandet, Nord-Vestlandet og Midt-Norge. Banen bør utvikles med flere krysningsspor for å kunne håndtere mer godstransport.
* Godspakke Innlandet må gjennomføres. Dette omfatter elektrifisering av strekningen Hamar-Elverum og Solørbanen, noe som vil gi nye muligheter for passasjertransport.
* Gjøvikbanen har Norges mest fornøyde togpassasjerer, og er viktig for utviklingen i Vest-Oppland. Det må arbeides videre med å forbedre togtilbudet ytterligere.
* Rørosbanen er viktig for Østerdalen, og er en viktig avlastningskorridor for tog mellom Østlandet og Midt-Norge. Rørosbanen må få styrket rutetilbud, og på sikt elektrifiseres. Det må sikres mest mulig sømløs overgang for persontrafikk mellom Rørosbanen og Dovrebanen.
* Ved utbygging på dyrket mark, bør utbygger erstatte tapt dyrket areal med minst tilsvarende areal i nydyrking.